REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/19-13

22. januar 2013. godine

B e o g r a d

ZAPISNIK

15. SEDNICE ODBORA ZA ZAŠTITU ŽIVOTNE SREDINE,

ODRŽANE 22. JANUARA 2013. GODINE

Sednica je počela u 14,10 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Konstantin Arsenović, Željko Sušec, Zoran Bojanić, Ivana Dinić, Biljana Ilić Stošić, Jelena Travar Miljević, Aleksandra Tomić, Ivan Karić, Živojin Stanković, Gordana Čomić i Nevena Stojanović, zamenik člana Odbora Zorana Vasića.

Sednici nisu prisustvovali članovi Odbora: Judita Popović, Jelena Mijatović (niti njihovi zamenici), Zoran Vasić, Dejan Nikolić i Ljuban Panić.

Sednici su prisustvovali i državni sekretar Ministarstva prirodnih resursa, rudarstva i prostornog planiranja, dr Srđan Belij, Biljana Filipović, načelnik za međunarodne odnose u Ministarstvu prirodnih resursa, rudarstva i prostornog planiranja, pomoćnici Ministra zdravlja prof dr Berislav Velić i dr Zoran Vučić i dr Danijela Urošević, savetnik u Ministarstvu zdravlja.

Na predlog predsednika Odbora, jednoglasno je usvojen sledeći

D n e v n i r e d :

1. Razmatranje Predloga zakona o potvrđivanju Protokola o zaštiti i održivom korišćenju biološke i predeone raznovrsnosti uz Okvirnu konvenciju o zaštiti i održivom razvoju Karpata donete u Kijevu 22. maja 2003. godine**,** koji je podnela Vlada;
2. Razmatranje Predloga zakona o potvrđivanju Protokola o vodi i zdravlju uz Konvenciju o zaštiti i korišćenju prekograničnih vodotokova i međunarodnih jezera i Amandmana na čl. 25. i 26. Konvencije o zaštiti i korišćenju prekograničnih vodotokova i međunarodnih jezera,koji je podnela Vlada;
3. Razno.

Prva tačka dnevnog reda - **Razmatranje Predloga zakona o potvrđivanju Protokola o zaštiti i održivom korišćenju biološke i predeone raznovrsnosti uz Okvirnu konvenciju o zaštiti i održivom razvoju Karpata donete u Kijevu 22. maja 2003. godine, koji je podnela Vlada**

Uvodne napomene izneo je dr Srđan Belij, državni sekretar Ministarstva prirodnih resursa, rudarstva i prostornog planiranja. Izneo je informaciju da je udeo Srbije u Karpatskoj konvenciji, koja je potpisana još 2003. godine i koju je Republika Srbija ratifikovala, relativno mali i da iznosi samo 3% naše teritorije, zbog ekonomskih razloga (samo Nacionalni park Đerdap, a ne cela Karpatsksa Srbija, koja obuhvata teritoriju od Đerdapa do Niša), jer se godišnja članarina plaća srazmerno površini. Suština je uspostavljanje saradnje zemalja potpisnica na očuvanju prirode u zoni u kojoj mnoge ljudske aktivnosti narušavaju prirodnu sredinu. Karpatskom konvencijom je utvrđena obaveza plaćanja godišnje članarine, koja iznosi oko 18500 evra godišnje, a ovim zakonom se ne stvaraju nove finansijske obaveze za našu državu.

Milica Vojić Marković istakla je bojazan da se, time što će se, iz ekonomskih razloga, zaštiti samo 3% teritorije, ta teritorija neće adekvatno biti zaštićena. Izraženo je nezadovoljstvo spajanjem rasprave na plenarnoj sednici Narodne skupštine, jer se, na taj način, u diskusiji nije spominjala tema zaštite životne sredine, već se najviše pažnje posvetilo sistemskom zakonu iz oblasti poljoprivrede. Iz tog razloga, apelovala je na članove Odbora da uzmu učešće u raspravi na sednici Narodne skupštine, kako bi se diskutovalo i o predlozima zakona iz oblasti zaštite životne sredine.

Po završenoj raspravi, na predlog predsednika Odbora, Odbor je, jednoglasno, odlučio da predloži Narodnoj skupštini da prihvati Predlog zakona o potvrđivanju Protokola o zaštiti i održivom korišćenju biološke i predeone raznovrsnosti uz Okvirnu konvenciju o zaštiti i održivom razvoju Karpata donete u Kijevu 22. maja 2003. godine, koji je podnela Vlada.

Druga tačka dnevnog reda - **Razmatranje Predloga zakona o potvrđivanju Protokola o vodi i zdravlju uz Konvenciju o zaštiti i korišćenju prekograničnih vodotokova i međunarodnih jezera i Amandmana na čl. 25. i 26. Konvencije o zaštiti i korišćenju prekograničnih vodotokova i međunarodnih jezera, koji je podnela Vlada**

Uvodne napomene dali su prof dr Berislav Velić i dr Zoran Vučić, pomoćnici Ministra zdravlja. Navedeno je da je Konvencijaozaštiti i korišćenju prekograničnih vodotokova i međunarodnih jezera ratifikovana još 2010. godine. To je dokument Svetske zdravstvene organizacije i Evropske komisije i legalan međunarodni mehanizam za prevenciju i redukciju bolesti koje se prenose putem vode. Cilj Protokola o vodi i zdravlju je zaštita zdravlja ljudi. Ovaj protokol je već ugrađen u Zakon o vodama i druge propise iz ove oblasti. Ministarstvo zdravlja je pripremilo nekoliko podzakonskih akata za primenu ovog zakona. Biljana Filipović, načelnik Odeljenja za međunarodnu saradnju u Ministarstvu prirodnih resursa, rudarstva i prostornog planiranja, dodala je da je 2009. godine Vlada usvojila akcioni plan zaštite životne sredine i zdravlja dece, koji tretira pristup bezbednoj pijaćoj vodi. Ministarstva u fazi pre ratifikacije ovog protokola vrše promociju na lokalnom nivou, kako bi se šira javnost informisala o značaju ovog protokola.

Diskusije nije bilo.

Na predlog predsednika Odbora, Odbor je jednoglasno odlučio da predloži Narodnoj skupštini da prihvati Predlog zakona o potvrđivanju Protokola o vodi i zdravlju uz Konvenciju o zaštiti i korišćenju prekograničnih vodotokova i međunarodnih jezera i Amandmana na čl. 25. i 26. Konvencije o zaštiti i korišćenju prekograničnih vodotokova i međunarodnih jezera, koji je podnela Vlada.

Za izvestioca Odbora na sednici Narodne skupštine određena je Milica Vojić Marković, predsednik Odbora.

Treća tačka dnevnog reda – **Razno**

Predsednik Odbora obavestila je članove Odbora da će se, prema planu koji je sačinila generalni sekretar Narodne skupštine, u utorak, 29. januara 2013. godine, u 14,30 časova, u sali II u parteru Doma NS, održati obuka za korišćenje sistema E-parlamenta za članove Odbora, a zatim i jedna elektornska sednica Odbora. Zamolila je sve članove Odbora i zamenike članova da se odazovu i prisustvuju ovoj obuci.

Sednica je završena u 14,35 časova.

SEKRETAR PREDSEDNIK

Milica Bašić Milica Vojić Marković